รัฐบาลไทย-ข่าวทำเนียบรัฐบาล-นายกรัฐมนตรีตรวจเยี่ยมการบริหารจัดการน้ำ ที่มาจากเขื่อนแก่งกระจาน ณ โครงการส่งน้ำและบำรุงรักษาเพชรบุรี จ.เพชรบุรี เน้นย้ำให้สร้างการรับรู้ ความเข้าใจสถานการณ์น้ำต่อประชาชน
วันพุธที่ 8 สิงหาคม 2561
นายกรัฐมนตรีตรวจเยี่ยมการบริหารจัดการน้ํา ที่มาจากเขื่อนแก่งกระจาน ณ โครงการส่งน้ําและบํารุงรักษาเพชรบุรี จ.เพชรบุรี เน้นย้ําให้สร้างการรับรู้ ความเข้าใจสถานการณ์น้ําต่อประชาชน
นายกรัฐมนตรีตรวจเยี่ยมการบริหารจัดการน้ําที่มาจากเขื่อนแก่งกระจาน ณ โครงการส่งน้ําและบํารุงรักษาเพชรบุรี จ.เพชรบุรี เน้นย้ําให้สร้างการรับรู้ ความเข้าใจสถานการณ์น้ําต่อประชาชน
วันนี้ (8 สิงหาคม 2561) เวลา 08.50 น. ณ ห้องประชุมโครงการส่งน้ําและบํารุงรักษาเพชรบุรี (เขื่อนเพชร) อําเภอท่ายาง จังหวัดเพชรบุรี พลเอก ประยุทธ์ จันทร์โอชา นายกรัฐมนตรี พร้อมคณะประกอบด้วย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายกฤษฎา บุญราช รัฐมนตรีว่าการกระทรวงเกษตรและสหกรณ์ พลเอก วิลาศ อรุณศรี เลขาธิการนายกรัฐมนตรี นายฉัตรชัย พรหมเลิศ ปลัดกระทรวงมหาดไทย และนายสมเกียรติ ประจําวงษ์ เลขาธิการสํานักงานทรัพยากรน้ําแห่งชาติตรวจเยี่ยมติดตามการบริหารจัดการน้ําที่มาจากเขื่อนแก่งกระจานและสถานการณ์น้ําจังหวัดในภาพรวมจังหวัดเพชรบุรี โดยมีผู้ว่าราชการจังหวัดเพชรบุรี ผู้บริหารส่วนราชการ และประชาชนให้การต้อนรับ
นายทองเปลว กองจันทร์ อธิบดีกรมชลประทาน กล่าวบรรยายสรุปการบริหารจัดการน้ําว่า จากสถานการณ์ฝนตกต่อเนื่องทําให้ยังคงมีปริมาณน้ําหลากไหลลงเขื่อนแก่งกระจาน ทําให้มีปริมาณน้ําไหลล้นทางระบายน้ําสูง 33 เซนติเมตรลงสู่แม่น้ําเพชรบุรี ซึ่งคาดการณ์ว่าปริมาณน้ําในเขื่อนแก่งกระจาน จะมีปริมาณน้ําล้น spill way สูงสุดในวันที่ 10 สิงหาคมนี้ โดยมีความสูงเหนือ spill way ประมาณ 0.65 ม. มีอัตราการไหล 106 ลบ.ม. ต่อวินาที มีปริมาณน้ําไหลผ่าน river outlet + เครื่องสูบน้ํา + กาลักน้ํา รวม 110 ลบ.ม. ต่อวินาที ซึ่งเมื่อรวมกับปริมาณน้ําไหลล้นข้าม spill way จะทําให้มีปริมาณน้ําผ่านท้ายเขื่อนแก่งกระจานสูงสุด 224 ลบ.ม. ต่อวินาที
ในส่วนการบริหารจัดการน้ําเขื่อนเพชร คาดการณ์ว่าจะมีน้ําไหลรวมหน้าเขื่อนเพชรสูงสุดปริมาณ 230 - 250 ลบ.ม. ต่อวินาที โดยจะทําการหน่วงน้ําหน้าเขื่อนและตัดระบบชลประทานฝั่งซ้าย - ฝั่งขวา รวม 55 ลบ.ม. ต่อวินาที และผันน้ําเข้าคลองระบายน้ํา D9 อัตรา 35 ลบ.ม. ต่อวินาที รวม 90 ลบ.ม. ต่อวินาที พร้อมทั้งระบายน้ําผ่านท้ายเขื่อนเพชรในอัตรา 140 - 160 ลบ.ม. ต่อวินาที จะทําให้มีปริมาณน้ําไหลผ่านอําเภอท่ายาง อําเภอบ้านลาด โดยไม่มีผลกระทบ และเมื่อไหลผ่านเขตเทศบาลเมืองเพชรบุรีจะทําให้มีน้ําเอ่อท่วมในพื้นที่ลุ่มต่ําริมตลิ่งและพื้นที่ชุมชน สูงเฉลี่ยประมาณ 30 - 50 เซนติเมตร ระยะเวลาท่วมขังไม่เกิน 10 วัน หากไม่มีปัจจัยอื่น ๆ มาเสริม
ส่วนการเตรียมการช่วยเหลือและเร่งระบายน้ําในพื้นที่ จะมีการติดตั้งเครื่องสูบน้ําในจุดเสี่ยงที่อาจจะมีน้ําเอ่อเข้าท่วมพื้นที่และชุมชน จํานวน 31 เครื่อง พร้อมกับติดตั้งเครื่องผลักดันน้ําเพื่อเร่งระบายน้ําในจุดที่มีการระบายน้ําได้ช้า จํานวน 38 เครื่อง และเตรียมพร้อมยานพาหนะและเครื่องจักรกล เช่น รถขุดตัก จํานวน 20 คัน ประจําในพื้นที่เพื่อขุดเปิดทางน้ํา ทั้งนี้ กองอํานวยการป้องกันและบรรเทาสาธารณภัยกลาง ได้แจ้งเตือนสถานการณ์น้ําล้นตลิ่ง และคลื่นลมแรง พื้นที่จังหวัดเพชรบุรีที่ต้องเฝ้าระวังสถานการณ์น้ําล้นตลิ่ง พื้นที่ลุ่มต่ําบริเวณแม่น้ําเพชรบุรีตั้งแต่พื้นที่ท้ายเขื่อนแก่งกระจานจนถึงเขื่อนเพชรแล้ว
ภายหลังรับฟังการบรรยายสรุป นายกรัฐมนตรีกล่าวมอบนโยบายว่า ขอให้ส่วนราชการ หน่วยงานในท้องถิ่นทําความเข้าใจกับประชาชนในพื้นที่เสี่ยงถึงสถานการณ์น้ํา พร้อมแจ้งเตือนเพื่อให้มีความพร้อมในการรับมือกับสถานการณ์ ทั้งนี้ ต้องเตรียมมาตรการให้พร้อมไม่ว่าจะเป็นแผนการอพยพ และการบริหารจัดการน้ํา พร้อมกับขอความร่วมมือสื่อมวลชนในการนําเสนอข่าว ขอให้นําเสนอสถานการณ์น้ําตามข้อเท็จจริง อย่านําเสนอข่าวเกินความเป็นจริงเพราะจะทําให้ประชาชนเกิดความวิตกกังวล พร้อมกล่าวยืนยันว่ารัฐบาลและส่วนราชการมีความพร้อมรับมือกับสถานการณ์ รวมถึงแผนการอพยพประชาชนและสัตว์เลี้ยงออกจากพื้นที่เสี่ยง ในส่วนของรัฐบาลพร้อมให้การสนับสนุนงบประมาณเพื่อดําเนินการแก้ไขปัญหาในระยะยาว สําหรับโครงการขนาดเล็กขอให้คํานึงถึงประโยชน์และความคุ้มค่า รวมถึงทันต่อการใช้งานเป็นหลัก ในการดําเนินการ อย่าใช้งบประมาณในการดําเนินการสูงเกินไป แต่เบื้องต้นขอให้ช่วยกันแก้ไขปัญหาเฉพาะหน้าไปก่อน
นายกรัฐมนตรียังได้กล่าวชื่นชมการทํางานในการแก้ไขปัญหาของส่วนราชการทั้งในส่วนท้องถิ่นและส่วนภูมิภาค เพื่อบรรเทาความเดือดร้อนของประชาชนอย่างเต็มที่ พร้อมกับฝากให้เปิดเผยข้อเท็จจริงสถานการณ์น้ํา รวมถึงสภาวะการณ์ และแนวโน้มในพื้นที่ เพื่อให้ประชาชนรับทราบข้อเท็จจริง ให้มีความพร้อมในการรับมือกับสถานการณ์ รวมถึงไม่ตื่นตระหนกจนเกินไป และกําชับให้เจ้าหน้าที่ส่วนท้องถิ่นลงพื้นที่ดูสถานการณ์จริง ให้ความช่วยเหลือประชาชนอย่างทันท่วงที
จากนั้น นายกรัฐมนตรีพร้อมคณะได้เดินไปบริเวณสันเขื่อนเพชรเพื่อดูการระบายน้ํา ก่อนเดินทางต่อไปยังประตูระบายน้ําคลอง D9 ตําบลปึกเตียน อําเภอท่ายาง เพื่อตรวจเยี่ยมการขยายคลองชลประทาน
----------------------------
กลุ่มประชาสัมพันธ์และเผยแพร่ สํานักโฆษก